Mali rat (Kuba)
<s>Mali rat (španjolski: Guerra Chiquita) je naziv za drugi od tri sukoba u procesu sticanja kubanske nezavisnosti od Španjolskog Imperija.</s><s>Sukob je započeo 26. kolovoza 1879. godine, a zaključen je potpunim porazom pobunjenika u rujnu 1880. godine.</s><s>Mali rat, koji je naziv dobio zbog kratkog trajanja, uslijedio je nakon Desetogodišnjeg rata (koji se naziva i Veliki rat), te se u određenom kontekstu može smatrati njegovim nastavkom, a prethodio je velikom Kubanskom ratu za nezavisnost, kojim je Kuba konačno stekla nezavisnost od Španjolske.</s>

<s>Uzroci Malog rata bili su identični kao i oni Desetogodišnjeg; nakon javnog objavljivanja sporazuma iz Zanjóna, revolucionarni general Calixto García odlazi u New York, gdje organizira revolucionarni komitet.</s><s>Tokom 1878. izdaje manifest protiv Španjolske, koji nailazi na veliko prihvaćanje, a čija je posljedica bila izbijanje rata 26. kolovoza 1879. godine.</s><s>García, kao jedan od malobrojnih revolucionara koji nisu potpisali sporazum, predvodio je novi ustanak, međutim je bio jedini iskusni vođa istoga.</s><s>Uz nedostatak oružja i municije, to je bio ključni problem pobunjenika.</s><s>Uz njih, problem su predstavljale i nedostatak vanjske pomoći te iscrpljenost i demoraliziranost Kubanaca nakon Desetogodišnjeg rata.</s>

<s>Većina pobunjenika na zapadu otoka brzo je uhapšena, a ostatak je bio prisiljen kapitulirati između 1879. i 1880. godine.</s><s>Konačni i potpuni krah revolucionarnih snaga dogodio se u rujnu 1880., kada je sukob i okončan.</s><s>Iako su Španjolci obećali reforme na Kubi, one nisu realizirane, što će ponovo potaknuti nezadovoljstvo naroda i dovesti do novog konflikta 15 godina kasnije.</s>

<s>1879
1880
Kubanski ratovi
Španski ratovi
Novovjekovni ratovi
Ratovi u Sjevernoj Americi
Borba za nezavisnost Latinske Amerike</s>

